J. Senko, poslanec: (2008-05-14):
V prvom prípade je snahou predmetného zákona posilnenie spravodajských relácií vysielateľov, a tým aj posilnenie práva verejnosti na informácie. Zároveň je tu aj snaha o zosúladenie nášho práva s príslušnou smernicou Európskeho parlamentu, ako aj možnosť tvorby pútavejšieho a pre divákov atraktívnejšieho vysielania. V súčasnej dobe dochádza ku kolízii záujmov držiteľov výhradných vysielacích práv na vysielanie športových, kultúrnych či iných podujatí a záujmov vysielateľov, ktorí majú záujem odvysielaním záznamu informovať o týchto podujatiach. Dnes je vysielateľ oprávnený pre potreby spravodajstva vyrobiť a odvysielať záznam z podujatia, na ktorého vysielanie má výhradné právo iný vysielateľ. Dĺžka tohto záznamu nesmie presiahnuť tri minúty. Ten istý už jedenkrát odvysielaný záznam vysielateľ nesmie použiť opakovane okrem prípadov, ak by sa jeho obsah priamo vzťahoval na inú dôležitú udalosť, ktorá je predmetom spravodajstva alebo športového magazínu. Opakované odvysielanie toho istého záznamu v spravodajských blokoch v súčasnosti možné nie je. Navrhovanou úpravou s prihliadnutím na právo verejnosti na informácie bude umožnené vysielateľovi opakovane odvysielať ten istý záznam z podujatia, ku ktorému má iný vysielateľ výhradné vysielacie právo. Nakoľko toto právo predstavuje určitý zásah do výhradných práv vysielateľa, ktorý mohol vynaložiť značné finančné prostriedky na ich nadobudnutie, je nevyhnutné, aby k tomuto zásahu došlo len v rozsahu nevyhnutnom na informovanie verejnosti. Z tohto dôvodu sa navrhuje skrátenie možnej dĺžky záznamu z troch minút na deväťdesiat sekúnd. Druhou oblasťou, ktorá sa týmto návrhom rieši, je úprava platnosti licencií na vysielanie televíznej programovej služby. Licencia na vysielanie televíznej programovej služby sa v súčasnosti udeľuje na dvanásť rokov a licenciu možno predĺžiť iba raz. Podľa § 52 ods. 5 zákona č. 308/2000 Z. z. rada platnosť licencie nepredĺži, ak sa zmenil plán využitia frekvenčného spektra na vysielanie alebo ak je to nevyhnutné na dodržiavanie záväzkov z medzinárodných zmlúv, ktorými je Slovenská republika viazaná. Z rozhodnutia Medzinárodnej telekomunikačnej únie sa v roku 2004 uskutočnila Regionálna rádiokomunikačná konferencia pod označením RRC-04, ktorej predmetom bola najmä problematika frekvenčného plánovania pre DVB-T v krajinách celej Európy a Afriky a vo veľkej časti Ázie, krajinách bývalého Sovietskeho zväzu, arabských štátoch a Iráne. Slovensko v plnej miere požiadavky záverov tejto konferencie plní. Druhé kolo tejto konferencie pod označením RRC-06 sa uskutočnilo v máji a júni 2006. Jej výsledkom bolo prijatie frekvenčného plánu pre plne digitálnu budúcnosť televízneho vysielania. Uvedené medzinárodné dokumenty obmedzili ďalší rozvoj analógového televízneho vysielania, a tým aj ďalšie využívanie televíznych analógových frekvencií. Z tohto dôvodu Telekomunikačný úrad Slovenskej republiky začal od roku 2004 prostredníctvom vydávania tzv. frekvenčných listov povoľovať využívanie televíznych analógových frekvencií na obmedzené obdobie. Frekvenčný list je rozhodnutie vydané v správnom konaní, ktoré je predbežným rozhodnutím v konaní o zmene alebo pridelení licencií vo výberovom konaní, pri ktorom sa udeľujú televízne analógové licencie. Rada pre vysielanie a retransmisiu preto v konaniach o udelenie, zmenu, predĺženie televíznych licencií na analógové terestriálne vysielanie rozhodovala o udelení licencie na kratšie obdobie a niektorým vysielateľom bola udelená alebo predĺžená licencia na kratšie obdobie. A títo vysielatelia boli v porovnaní s inými vysielateľmi znevýhodnení. Túto nerovnosť pred zákonom je potrebné odstrániť a umožniť vysielať dotknutým televíznym vysielateľom v rovnakom časovom období ako ostatným. Predkladanou navrhovanou zmenou nie sú dotknuté zákonné postupy a povinnosti vysielateľov v súvislosti so zavádzaním digitálneho terestriálneho vysielania v Slovenskej republike, ktoré vyplývajú najmä zo zákona č. 220/2007 Z. z. o digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov (zákon o digitálnom vysielaní) a z jeho vykonávacích predpisov. Návrh zákona je v súlade s Ústavou Slovenskej republiky, so zákonmi, ako aj s medzinárodnými zmluvami, ktorými je Slovenská republika viazaná. Návrh zákona nebude mať dopad na štátny rozpočet, rozpočty obcí a vyšších územných celkov ani na zamestnanosť, na podnikateľské prostredie a na životné prostredie. Poprosil by som o jeho podporu. Ďakujem.